정조 7년
癸卯九月三十日卯時。上御誠正閣。大臣備局堂上引見入侍時。領議政鄭存謙。行知中樞府事具善復。大提學黃景源。行司直李命植。左參贊金華鎭。右參贊鄭昌聖。禮曹判書徐有隣。行副司直鄭好仁。行副司直徐有慶。工曹判書鄭民始。刑曹判書嚴璹。漢城判尹金履素。行副司直徐有大。吏曹參判趙時俊。大司諫南玄老。執義洪文泳。掌令安鼎大。持平李泰永。正言崔守魯。副校理林濟遠。副修撰林道浩。行都承旨沈豐之。記事官李祖承。事變假注書沈銖。記注官金健修金鳳顯。以次進伏訖。上曰。近來紀綱。雖曰掃地。何時臨殿。而臺臣則今始詣閤。以諸宰言之。先詣閤外。以待大臣之詣閤。古例則然。今日諸宰之詣閤。亦皆後於大臣。古人待漏之義。固難責之於今之具僚。而身在閤外咫尺之地。而不卽來詣。引見下敎。因以遲滯。臺臣之規正百司之責。果安在哉。至於諫長。向除濟州。稱以地遠而不赴。今者臺廳之於閤門。亦以爲遠。而未卽來待耶。臺廳比諸濟州。孰近而孰遠乎。雖不念紀綱之掃地。今日之擧措。誠甚慨然矣。存謙曰。似此之事。莫非臣不能董正之致。實爲惶悚矣。上曰。過矣。存謙曰。日氣陰寒。聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。上曰。今番謝使之行。方物不可不入送。大抵揆之事面。名以使行。安有徒手入去之例乎。有事載質。古之禮也。若於節使順付時。則不必別稱方物。而旣送別使。則亦豈可埋沒爲也。議者以爲。恩之大小。不可區別。有他携貳之論。當此無言之時。固執初見之意。亦可謂美事。而此有不然者。順付與別使。體例懸殊。不送別使則已。夫安有無方物。而只送使价之擧乎。且今皇帝八旬高年。萬里遠役。無擾往返。此實載籍以來。所未有之事也。事大交隣之禮。姑置勿論。只以尊高年之意言之。其在相待之道。不可無慰賀之辭。況此恩禮。逈出尋常者乎。予則曰。今番使价。以此以彼。係是不可不已之事。然使而無名。則有關後弊。而今旣有謝恩之事。則烏可廢應行之禮耶。如以方物。謂之違命。而雖有還送之擧。在此元無所損。亦足以表在我之道。而是乃德無不酬之義也。設令今番。還送方物。此可爲來頭節拍。況必無還送之理乎。存謙曰。以謄報觀之。今番恩禮。可謂曠絶。聖敎至當矣。上曰。昨日傳敎。略已及之。而先來軍官之無一人入來。此何事體。初欲問備副使。而萬里往役之勞。不可不念。且有大臣難安之慮。故姑且已之。然大臣亦不得辭其責也。自此先來之法。雖革之。無妨矣。存謙曰。瀋陽比諸北京。程道最近。而有此落留之弊。此必患生於所忽之致。極爲駭然矣。上曰。先來之落留。或於義州。或於肅川。而灣尹之無啓。肅倅之無報。亦極怪駭矣。存謙曰。名以先來。任渠落留。不但爲駭。灣撥之始於四日後入來。極爲無狀矣。上曰。灣撥之遲滯。必是見挽於先來之致。此無足爲怪矣。存謙曰。節行公用銀六千兩。自譯院已爲貿置。而謝恩使先爲發行。公用銀四千五百兩。就其中當爲除出齎去。節行公用不足之數。無及今作銀之勢。依前以關西營府銀。分排貸用。其代以帽稅條。一依啓下節目。準數還捧之意。分付關西道臣。何如。上曰。依爲之。出擧條存謙曰。今此謝恩使文書。方爲擧行。而見彼咨。然後可以及期修整。使臣還渡後。咨文依戊戌年例。星火騎撥上送。而德符心矩。亦爲謄書先送之意。知委於使臣所到處。何如。上曰。依爲之。出擧條上曰。使行當於何間還渡云耶。存謙曰。似在於卄八九日間矣。存謙曰。謝表今當撰出。而方物起數。不可不稟定。而俄與諸備堂相議。則皆以爲玉如意。則賜物中添入爲一起。御詩則以德符心矩。雙擧爲一起。爲好云矣。上曰。此果何如。有隣曰。玉如意則此不過賜物中一件。元賜物中添入。至於御詩。雖係特恩。是亦文字間事。以德符心矩雙擧。似好矣。景源民始等曰。大臣及禮判所奏甚好。臣等別無他見矣。上曰。此非詢問者。而備堂中如有異議之人。更陳所見。可也。華鎭曰。玉如意添入賜物事固好矣。而至於御詩。體面重大。竝擧於一冊子者。恐似如何矣。民始曰。冊子中亦有御製序文云。此無如何之慮矣。上曰。今番謝恩使方物。以二起入送爲定。別使方物。此後自當依例措置。然則貢價上下。亦不必持難。適有言端。曾經戶判人。各陳所見。因此而又有不可不釐改者。彼中恩禮。雖曰愈往而愈摯。在我國備豫之義。不可一毫放意。紙品麤劣。莫如近日。宜有一番矯弊之擧。卿等亦陳所見。可也。存謙曰。今番使行。以二起方物入送。則白綿紙入去之數。當爲四千卷矣。紙品之漸益薄劣。誠爲可悶。曾聞以此事。有所論難。而臣則不知裏面。不敢臆對。而備豫之敎。寔出經遠之聖慮。詢咨講究。以矯其弊則好矣。華鎭曰。方物紙價事。臣之待罪度支時。亦爲筵稟。而猶未及停當。今此備豫之下敎。實出慮後之聖意。且別使方物。依前入送。則至於貢價。自當如例上下。更無持難之端。而紙品薄劣之弊。最爲可悶。契人輩。雖以紙産處之不善浮出爲辭。所受貢價。本自不薄。渠若準價貿買。豈至漸劣。勢將嚴飭貢人。使之極擇。貿納之外。恐無他道。而若自地方官。分付貿紙各寺。準捧價本。善爲浮出。勿爲慢忽之意。別般申飭。則似或有效矣。有隣曰。近來白綿紙薄劣之弊。職由於貢人輩慢不擧行之罪。而苟求其本。則寺刹轉益凋殘。楮産轉益踊貴。預受浮出者。太半未收。雖以貢價言之。當初一卷七斗米之磨鍊。不爲不厚。而木邊則落本果多。今若欲矯捄此弊。則浮出寺刹數三處。分付本道蠲減僧役。貢人所給之浮出價本。使之比前稍加。略有餘地。所下貢價。亦以純錢磨鍊。以爲京外紓力之方。然後嚴飭度支。另擇準捧。則在公家。少無所失。而貢人輩。亦當盡力措備矣。然別起方物一款。尙未停當。故傡與紙品。而不卽變通。臣待罪度支時。每欲一番筵稟。而本末倒置。訖今未果矣。民始曰。紙品之優劣。專係於戶曹捧納之時。申飭揀擇之如何。且貢人受價。本自不薄。而每以僧徒之不卽與授。見失居多。爲說弊之資。然此乃渠輩私相貿易之事。今若別定寺刹。令本官與聞。則恐不無弊端。至於貢價一款。臣以自廟堂稟處之意。陳達已久。而姑未覆奏停當。故多有掣礙之端矣。時俊曰。適有言端。敢此仰達矣。臣年前待罪嶺營時。紙契人與僧徒。訟辯者甚頻。而究其本。則貢價上下。非不優厚。而楮漸踊貴。寺亦殘敗。契人則必欲多取其餘剩。僧徒則擧皆無難於預受。畢竟紙品之麤劣。浮納之愆期。專由於此矣。以其楮之貴賤。定其價之多寡。勿爲預受。毋求多剩。則弊可少除。以此嚴飭契人。好矣。上曰。向來別起方物事。廟堂尙不指一覆奏之故。紙品變通之擧。亦多掣肘之端。使之從速覆奏。可也。出擧條上曰。戶曹遺在。每爲八起所用乎。民始曰。元方物爲五千卷。別方物爲二千卷。合七千卷爲起。而今年貢價。亦當上下。則當過於八起之數矣。上曰。年久所捧條。則到今難以一一區別。自今年爲始。必標識某年條。別置他庫。以爲前頭憑準之地。可也。戶判何不入來乎。災歲掌賦之臣。久爲引入。實爲可悶矣。存謙曰。本司坐起。皆爲懸病矣。存謙曰。頃因帽子廛人上言。加帽二百隻。蠲稅付廛。而數多價銀。廛民無以盡數辦出。故有雜物充包之議。而卽見譯院所報。則至於皮雜物。乃是西商貨物。其符合西商。冒占名色。漏稅分利之弊。不可勝言。畢竟帽稅之耗縮。公用之絶乏。勢所必至。雜物貿帽一款。嚴加防塞爲辭。皮雜物入包之弊。誠如所報。而若竝與紙雜物而禁斷。則廛民亦必無盡數辦銀之勢。只禁皮物之意。分付。何如。上曰。依爲之。出擧條存謙曰。凡事之患。生於所忽。近以彼中接待之漸加。邊禁亦隨而有弛解之慮。其在經遠之道。不可無預爲之防。使行渡江。搜驗之時。例有雜文書挾帶之禁。而書冊則不入於禁條中。事之疎虞。莫甚於此。自今爲始。書冊挾帶。定式嚴禁之意。分付於箕營灣府。而禁書冊一節。亦令添入於禁條事。知委該曹。何如。上曰。所奏甚是。依此爲之。可也。出擧條存謙曰。今番謝使。旣先發。節使副价職銜。則以禮曹判書改書以入。何如。上曰。依爲之。出擧條上曰。禮判借銜。前有可據之例乎。存謙曰。此例比比有之矣。好仁曰。臣於年前。以副价赴燕。而徐浩修亦以節使。竝時發行。故有不可同兼吏判。浩修則借銜禮判。臣則借銜吏判矣。存謙曰。今番謝恩使行。當爲別撰一咨。此與循例咨文有異。依近例令文任。預爲撰出。何如。上曰。依爲之。出擧條上曰。文衡外文任誰某乎。豐之曰。弘文提學徐有隣。藝文提學鄭民始矣。上曰。今番別咨。令藝文提學撰出。可也。存謙曰。禁火之政。本是先事之慮。國初公廨坊里各戶救火等事。禁火司掌之。其後罷禁火司。屬漢城府。夜則使巡廳主管。載於文獻備考矣。近來毋論大路與小巷。附接之草家。漸至增加。從今以後。俾有限節。京兆之責。而冬節風緊之時。禁火一節。宜有別般申飭。今則禁火之責。專在京兆五部。且警夜之卒。兼察禁火。自是法例。此後則各別嚴飭。俾無疎虞之弊。何如。上曰。所奏甚好。若自各部禁戢。無益而有害。必貽擾民之端。但令先爲曉諭。毋至如前濫雜之弊。可也。出擧條上曰。因此而若復有毁撤之擧。則反致繹騷。民弊不可不念。此後則俾無加造之意。申飭無妨矣。善復曰。此則禁令中一事。雖以各部言之。常時檢飭。不啻申明。恐非擾民之事矣。存謙曰。畿伯方以劃給錢條。貿取賑穀。而其市直之騰踊。謂有難處之端。不欲擔當。故臣以不計多寡。急先貿穀之意。已爲言及。而適値登筵。敢此仰達矣。上曰。自賑廳劃給錢爲幾何。民始曰。先以六千兩移劃矣。上曰。方面之任。委毗甚重。安可以此等小事爲嫌。勿令更以此爲言。可也。上曰。東伯事甚可怪也。民情旣如是遑汲。則何不趁早登聞。今始請穀乎。此已慢忽而請穀之零數。尤欠詳明矣。存謙曰。擅自發倉。極爲輕遽。故臣於昨日草記。以拿問之意仰奏。而旣非抄饑之時。則有此請穀之零數。實難曉其意也。命植曰。嶺東民戶。比他甚少。三萬包穀。亦已夥然。加以四千二百之零數。極爲訝惑矣。存謙曰。此黃海水使徐有和狀啓也。因兵曹啓下關。盛陳瓮津兩浦追捕軍疊役之弊。仍以爲本府。以斗小沿邑。居民鮮少。兩浦之民。旣當追捕之役。而且爲兼役者。至於四百三十餘名之多。偏苦稱怨。勢所固然。兩浦民人。去庚辰。援據長淵追捕軍之移役他邑例。上言蒙允。而伊時道臣。終未決折。因循至此。顧今變通。只在移役一款。而可得數百名閑丁。然後方可擬議。故本府境內。一一査櫛。則僅爲八十餘名。他無措手之路。見今各色軍三百餘名兼役之類。依長淵例。分送列邑閑丁稍裕處。所頉軍校四百三十餘名。仍作追捕武士及追捕軍。成節目擧行。則可無疊役呼冤之弊。亦有專意得力之道事。請令廟堂稟旨。分付矣。追捕軍疊役之弊。誠如帥臣所陳。而此時閑丁。豈有有裕之邑。帥臣則但知兩浦之弊。而道臣則同視一道之民。自前雖有說弊。而尙未移役者。必有所以也。令道臣參量事勢。論理狀聞後。稟處。何如。上曰。依爲之出擧條上曰。卿於昨日。行本司坐起云。此實集衆見擇群議之要也。一月之內。三數次則勿爲廢却。或於次對頉稟之時。亦爲頻頻設行。則此必有資益之道。卿其勉之哉。存謙曰。雖以諸葛武侯之賢。尙有集衆士勒攻。我闕失之言。則如臣魯莽蔑劣者。尤無可論。臣固不敢取捨於夷險燥濕。而第念臣才識不逮。責任至重。常切僨事之慮。臣之本末長短。聖明之所俯燭。終始體諒。是臣區區之望也。上曰。卿以鼎席不備。有此所奏耶。予方委任於卿。而且右揆之行。不日反面。何庸如是耶。存謙曰。臣之所憂悶者。非但鼎席之不備。臣之才器。萬無堪承之望。故如是仰奏。不避猥越。而豈敢有一毫占便之心哉。上曰。卿之登筵。每有此奏。誠甚過當矣。有隣曰。昨日元陵奉審後。莎草無頉。幾皆着根云。故敢此仰達矣。上曰。莎草幾至着根。則從此可無他慮耶。有隣曰。然矣。上曰。訓將進前。善復進前。上曰。景慕宮前路植木處。尙患稀疎。而至於逌覲門外。則隙地甚廣。如楓木之類。須爲多植。可也。善復曰。已採木事。發遣數校於北漢近處矣。民始曰。臣向以南漢守堞軍官。番米昨年不爲代錢事仰達矣。退考昨年文書。則番米亦在代錢中。臣之不能詳知。徑先誤達。極爲惶悚。而因臣所達。今年則只尤甚面代錢。以致與昨年處分有異。故敢達矣。上曰。卿言如此。依昨年例代捧。可也。出擧條民始曰。自昨年以後。有小兒醫別入直之事。番所柴炭。其人貢人。連爲進排。而以其無價。不無稱冤之弊。在前如此之時。以別單書入。有添價上下之例。今亦依此爲之乎。上曰。小兒醫。旣係於議藥廳。則何不就其本廳入直。而有此別入直之事。提調其知之乎。昌聖曰。臣入藥院。不過數日。未及知之矣。民始曰。議藥廳則有元入直人。故仍以各房入直。有此進排之事矣。上曰。兒醫亦議藥同參也。渠之本廳。雖有元入直人。而番次若値於兒醫入直日。則柴炭不必進排。此則何以爲之乎。民始曰。雖値此等時。而亦因循進排矣。上曰。此後則兒醫循次入直于議藥廳。而雖非渠之番次時。與元入直人。同接一房。則柴炭進排。非所可論。貢人之弊。自可少紓矣。民始曰。同處一房。於渠輩。實有不便之端。故必欲各房分直。而貢人之弊。在所當念。此後使之同爲住接於一房之意。當爲。分付矣。上曰。然則從便爲之。可也。昌聖曰。內局蔘料之苟艱。莫如近日。遺在只爲一斤十許兩而已。使行當前。而所需無以辦出。且月終會計。今當入啓。不可不以京貢條中。引等取用。而亦多已例。故敢此仰達矣。上曰。引等取用。不無爲弊之端乎。曾經提調人。如有所見。其陳之。華鎭曰。京貢皆用於劣帖。而江蔘亦比前減縮。故至有引等之弊。近來便成前例矣。民始曰。引用前等。自再昨年爲始。而在前引用。則不過一二斤而已。今將引用者。乃是甲辰條。而又當臘劑之時。劣帖亦甚夥然。其數當至五斤之多。此爲可悶矣。上曰。刑判亦陳意見也。璹曰。京貢蔘引用之弊。專由江蔘不能精捧之致。然而如非引等。則月終會計。無以磨勘矣。上曰。只爲用下於劣帖。而有此引等之弊。則旣知其弊。而不爲釐正可乎。此後則不必引用前等。劣帖則須先爲成給上下。則雖或拕至當等。在醫官。少無所損。而於貢民。實爲除弊之一端矣。昌聖曰。月終會計入啓時。劣帖條則當以來頭上下懸錄乎。上曰。此雖小事。無弊於渠輩。然後始可行之。問于醫官。如無掣礙之端。依此爲之。似無妨矣。因此而又有下敎者。凡於大臣宗班專對之行。遣御醫一款。絶罕其例。至於王子大君之行。始乃有之。而猶以何醫官進去入稟。待發落去就。前例昭然。而近來大臣之行。御醫隨去。便成不易之典。禮使之道。此則固不可廢之。而醫官輩之任渠去就。豈不駭然。以此如有遣御醫之命。則首醫必以何醫官進去入稟後。待發落隨去之意。已爲分付。提調亦復申飭。可也。存謙曰。以此定式。允合事宜矣。上曰。此非新定式之事。不過修明舊典耳。華鎭曰。近來便成自辟之窠。頗有紛紜之弊矣。上曰。此亦有問于大臣。以所親人帶去之敎。然後始爲帶去。乃是古例也。璹曰。本曹月終錄啓。今日當爲入啓矣。御覽冊子。以罪囚輕重。分類以書。故月終文書。亦依此例爲之。而文書修整之際。甚多窒礙。今後則以日字先後。從次第入錄。待等末依前分輕重。載錄於御覽冊子似好。故敢達矣。上曰。依爲之。此後月終別單。則只錄梗槪。御覽冊子。則細錄顚末。可也。出擧條有大曰。因安胎使徐浩修所奏。醴泉龍門寺義僧番錢二名半。與臣營往復。有稟處之命矣。蓋此番錢。雖是北漢僧軍支放之需。而此寺旣在胎峯至近之處。守護等節。專所主管。則雜役除免。在所不已。義僧番錢二名半條。特爲減給。使之專意守護。明年爲始。自臣營從便充給。恐合便宜。敢此仰達矣。上曰。依爲之。出擧條上曰。義州府尹入侍。出榻敎銖承命出。與亨元。偕入進伏伏。上下詢職姓名。亨元曰。義州府尹臣李亨元矣。上曰。出自邇班。故宣諭則特命置之。邊門鎖鑰。不輕而重。凡事須番心爲之。罪罷之代。不可遲滯。今日離發。可抵坡州。使舊灣尹。必於旬間就囚。可也。命先退。上曰。灣尹必當善爲之矣。存謙曰。臣則以爲。得人矣。玄老等曰。臣等俱以無似。猥玷臺職。淸朝耳目之任。自知不稱。而賓對有命。召牌嚴臨。他不暇顧。章皇趨承。及夫登筵之際。以詣閤之稽緩。聖敎截嚴。誨責備至。臣等滿心惶忸。無地自容。其何敢晏然仍冒於臺次乎。請命遞斥臣等之職。上曰。勿辭。豐之曰。大司諫南玄老。執義洪文泳。掌令安鼎大。持平李泰永洪秉益。正言崔守魯。一日再啓煩瀆。退待物論矣。上曰。知道。命次對先退。豐之曰。日前嶺南御史沈基泰所奏擧條中。以爲壬寅年慶尙左水使。卽具敍五。而誤以金海柱書啓。以具敍五改付標之意仰達。則批旨以今何可改付標耶。置之。可也爲敎。仍又下詢其査出者何樣頉。則基泰。以色吏私反作仰達。而批旨以依爲之。金海柱罪名蕩滌可也書出矣。慶尙左水使現告一款。何以爲之乎。上曰。其時擧條批答。必是注書誤書之致。當該注書拿處。具敍五事。御史所奏。終欠別白。令該府往復御史。文移該道。詳細指一草記。可也。出擧條上命豐之曰。原春監營印上綸音。卽爲入之事。分付備局。罷拿關西兩倅。使之趁旬間。亦卽拿囚之意。嚴飭禁府。可也。命書榻敎曰。肅川府使當日辭朝。書訖。命退。承史以次退出。